Tommy Cain

She shiaulteyr voish Purt le Moirrey va Thomas Cain, (1896 - 1950) ren ram ayns y Chied as Nah Chaggey Downagh. Ayns 1916 v'eh ny chaptan jeh baatey-caggee ayns y Cheayn Sheear as ayns 1917 v'eh ny chaptan jeh baatey er-lheh, enmyssit HMS Glen, va prowal sinkal baatyn-U.  

Hooar eh yn boyn DSC son yn dunnalys echey ayns sinkal kuse dy vaateyn-U lesh HMS Glen. 

Eddyr ny caggaghyn v'eh gobbraghey er ny baatyn echey magh ass Purt le Moirrey as voish 1929 lesh The IOM Steam Packet (Paggad Bree) va shiaulley eddyr Mannin as Sostyn.

Ayns 1940 va sidooryn voish ooilley ny h-Ellanyn shoh as y Rank prowal scapail voish ny Natseeyn as she Dunkirk yn boayl v'ad ooilley çhymsagh ry-cheilley as fuirraghtyn rish baatyn dy ghoaill ad thie.

Va ram baatyn voish yn Phaggad Bree goll noon as noal eddyr y Rank as Sostyn lesh sidooryn ayndoo. Va tree baatyn caillt ec y Phaggad Bree ayns un laa – The Fenella, King Orry as Mona’s Queen - ooilley sinkit er yn nuyoo laa as feed, Mee Boaldyn. 

Va Tommy goll noon as noal reesht as v’eh arryltagh stiurey yn Ben my Chree erash dys Dunkirk eer nagh row monney sleih elley geearree jannoo eh. V’ad abyl dy chooney lesh ram sidooryn elley booise da’n skimmee shoh as obbyr ren Tommy.

Tra va Tommy er yn traie ayns Dunkirk hooar eh moddey va ayns drogh stayd as jeeaghyn trimshagh agglagh, hug eh lesh yn moddey thie dys Purt le Moirrey as hug eh yn ennym Belgie er!

Ren yn Ben my Chree sauail 4,095 sidooryn voish ny traieyn ec Dunkirk as va 8,953 goit ersooyl booise da’n baatey,Tynwald.

She feniagh jeh daa chaggey va Tommy Cain as eshyn sinkal baateyn-U sy chied chaggey as sauail ram sidooryn ayns nah chaggey y theihll. 
Ronney:Manninee